ጌጅ ኮሌጅ 6ሺ 454 ተማሪዎችን አስመረቀ
 ጌጅ ኮሌጅ በቴክኒክና ሙያ፣ በቅድመ ምረቃ (መጀመሪያ ዲግሪ) እና በድህረ ምረቃ (ሁለተኛ ዲግሪ) በተለያዩ የትምህርት መስኮች ያሰለጠናቸውን 6ሺ 454 ተማሪዎች በሚሊኒየም አዳራሽ አስመረቀ፡፡ ኮሌጁ በዘንድሮ ዓመት ካስመረቃቸው ተማሪዎች ውስጥ 98 በመቶ ያህሉ የመንግሥት ሠራተኞች መሆናቸው ታውቋል፡፡ ኮሌጁ እውቅና
ባገኘባቸው የትምህርት መስኮች በቴክኒክና ሙያ 4ሺ66 ፣ በቅድመ ምረቃ 2ሺ 299 እንዲሁም ለመጀመሪያ ጊዜ በድህረ ምረቃ ትምህርታቸውን ሲከታተሉ የነበሩ 79 ተማሪዎችን ትናንት ማስመረቅ ችሏል፡፡ የምረቃት ሥነሥርዓቱ በኮሌጁ ታሪክ ለ16ኛ ጊዜ የተካሄደ መሆኑን የተናገሩት የኮሌጁ ባለቤትና ዋና ሥራ አስፈጻሚ አቶ ሞገስ ግርማ በ2012 ዓ.ም የትምህርት ጥራቱን በማስጠበቅ ስያሜውን ወደ ዩኒቨርሲቲ ለማሳደግ ጫፍ ላይ መድረሱን በምርቃት ሥነሥርዓቱ ላይ ተናግረዋል፡፡ ከምን ጊዜውም
በበለጠ የትምህርት ሴክተሩን በማዘመንና በማሳደግ እንደ አንድ ባለድርሻ አካል ኮሌጁ ሚና እንደሚኖረው የተናገሩት ሥራ አስፈጻሚው፤ ጌጅ ኮሌጅ አሁን ባለበት ደረጃ ሳይወሰን ራሱን ከሌሎች የግል ከፍተኛ ትምህርት ተቋማት ዩኒቨርሲቲዎች ተርታ ለመሰ ለፍ፤ ተወዳዳሪ በመሆን ብቁ ዜጎችን በማፍራትና ወደ ኢንዱስትሪው በመቀላቀል አገሪቷን ዕድገት ለመደገፍ እየሰራ መሆኑን አስታውቀዋል፡፡ በዚህም ኮሌጁ በ2012 ዓ.ም ደረጃውን ወደ ዩኒቨርሲቲ ተቋምነት ለማሳደግ የመጨረሻው ምዕራፍ ላይ መሆኑን ጠቁመዋል፡፡ ኮሌጁ በዘንድሮ
ዓመት ካስመረቃቸው ተማሪዎች ውስጥ 98 በመቶ ያህሉ የመንግሥት ሠራተኞች ሲሆኑ፤ ከእነዚህ ውስጥ ደግሞ ከ3ሺ 800 በላይ ሴቶች፣ 616 የመከላካያ ሠራዊት አባላት መሆናቸውን ሥራ አስፈጻሚው ገልጸዋል።አክለውም ኮሌጁ በማህበረሰብ አገልግሎት ዙሪያ ሰፊ ሥራዎችን እየሰራ መሆኑንና በተለይ ከፍለው መማር የማይችሉትን የሙሉ ወጪ ክፍያ በመሸፈን እንዲሁም በግማሽ በመቀነስ በርቀትና መደበኛ የትምህርት መርሐ ግብር ሲያስተምር መቆየቱን ተናግረዋል፡፡ በቀጣይም ኮሌጁ ህልውናው የሆነውን የትምህርት ጥራት መሰረት በማድረግ ቅርንጫፉን በተለያዩ የአገሪቱ ክልል ከተሞች በማስፋት በግዳጅ ምክንያት አገራቸውን እያገለገሉ የሚገኙ የመከላከያ ሥራዊትን ጨምሮ ለበርካታ የማህበረሰብ ክፍሎች ተደራሽ እንደሚሆን አስታውቀዋል፡፡ 